Povzetek revizijskega poročila
Pravilnost določanja in izplačevanja plač v Srednji trgovski in aranžerski šoli Ljubljana

Računsko sodišče je izvedlo revizijo pravilnosti določanja in izplačevanja plač v **Srednji trgovski in aranžerski šoli Ljubljana** (v nadaljevanju: šola) za obdobje od 1. 9. do 31. 12. 2023. Cilj revizije je bil izrek mnenja o pravilnost tega dela poslovanja šole.

Računsko sodišče je o pravilnosti določanja in izplačevanja plač v šoli za obdobje od 1. 9. do 31. 12. 2023 izreklo mnenje s pridržkom, ker šola v nasprotju s Kolektivno pogodbo za dejavnost vzgoje in izobraževanja v Republiki Sloveniji ni izkazala, da je bilo nadurno delo v znesku 23.927 EUR učiteljem odrejeno izjemoma, ker vzgojno-izobraževalnega dela ni bilo mogoče organizirati drugače, v nasprotju z Zakonom o delovnih razmerjih pa je javni uslužbenki odredila opravljanje nadurnega dela nad zakonsko določeno letno časovno omejitvijo. Šola za šolsko leto 2023/24 ni določila potrebnega števila javnih uslužbencev za opravljanje nalog na posameznih delovnih mestih, kar ni bilo v skladu z notranjim aktom, v nasprotju z Zakonom o sistemu plač v javnem sektorju pa v pogodbah o zaposlitvi ni opredelila vseh delovnih mest, na katerih so zaposleni opravljali delo, ter plačnih razredov na posameznem delovnem mestu. V nasprotju z Uredbo o enotni metodologiji in obrazcih za obračun in izplačilo plač v javnem sektorju šola delovne uspešnosti zaradi povečane tedenske učne obveznosti ni obračunala in izplačala za dejansko opravljene ure povečane učne obveznosti, javni uslužbenki pa je v nasprotju z Zakonom o organizaciji in financiranju vzgoje in izobraževanja določila več kot 5 ur povečane tedenske učne obveznosti. Poleg tega je šola javni uslužbenki v nasprotju z Uredbo o delovni uspešnosti iz naslova povečanega obsega dela za javne uslužbence obračunala in izplačala za 260 EUR preveč delovne uspešnosti, 2 javnima uslužbenkama pa je obračunala in izplačala delovno uspešnost iz naslova povečanega obsega dela samo za ure rednega dela, zato sta v nasprotju z Uredbo o enotni metodologiji in obrazcih za obračun in izplačilo plač v javnem sektorju prejeli za 125 EUR premalo delovne uspešnosti.

Šola med revizijskim postopkom ni odpravila vseh ugotovljenih nepravilnosti, zato je računsko sodišče zahtevalo **predložitev odzivnega poročila.**

Ljubljana, 17. julija 2025